**KISKŐRÖS VÁROS POLGÁRMESTERE**

**ELŐTERJESZTÉS**

(sürgősséggel a Képviselő-testület 2019. február 13-i ülésére)

**TÁRGY: A 0162 ÉS A 0194 HRSZ-Ú ORSZÁGOS KÖZÚT RENDELTETÉSŰ INGATLANOK MEGHATÁROZOTT TERÜLETRÉSZÉNEK INGYENES TULAJDONBA VÉTELE**

Kiskőrös Város Önkormányzata a TOP-3.1.1-16-2017-00024 azonosító számú „Kerékpárút hálózat fejlesztés Kiskőrös és Tabdi között” című projekt keretében kerékpárutat épít. A kerékpárút nyomvonala, illetve a védősáv érinti a Magyar Állam tulajdonában lévő, Kiskőrös külterület 0162 és a 0194 hrsz-ú kivett országos közút rendeltetésű ingatlanok területét.

A pályázati kiírás, valamint a nyomvonal építési engedélyezési eljárás lefolytatásához szükséges a fejlesztéssel érintett terület tulajdoni viszonyainak rendezése.

A nemzeti vagyonról szóló 2011. évi CXCVI. törvény (a továbbiakban: Nvtv.) 4. § (1) bekezdés f) pontja alapján fenti ingatlan a nemzeti vagyon részét képezi, mely a 6. § (1) bekezdés értelmében nem elidegeníthető.

A fent nevesített ingatlan meghatározott területrészének önkormányzati tulajdonba kerülése érdekében az Önkormányzat - az előterjesztés mellékletét képező 9.1/2019 munka számú változási vázrajz szerint - a 0162 és a 0194 hrsz-ú ingatlan megosztására telekalakítási eljárást folytat le. A telekalakítási eljárás lefolytatásához szükséges a tulajdonosi joggyakorló, vagyonkezelő – Magyar Közút Nonprofit Zrt. – hozzájárulása.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontja alapján a helyi önkormányzat helyben biztosítható közfeladata a településfejlesztés, településrendezés, melyre hivatkozva az állami vagyonról szóló 2007. évi. CVI. törvény 36. § (2) bekezdés c) pontja alapján az Önkormányzat a megosztással keletkezett 0162/1, 0162/2, 0162/3, továbbá a 0194/1 és 0194/2 hrsz-on keletkező kivett út rendeltetésű ingatlanok ingyenes tulajdonba kerülését kezdeményezheti a tulajdonosi joggyakorlónál, jelen esetben a Magyar Nemzeti Vagyonkezelő Zrt.-nél.

A telekalakítással, ingatlan-nyilvántartásban történő átvezetéssel, az ingyenes tulajdonba vétel eljárásával kapcsolatosan felmerülő valamennyi költségeket az Önkormányzat viseli.

Az ingyenes vagyonátruházási kérelmek tárgyában a Kormány jogosult döntést hozni. Az Nvtv. rendelkezései szerint az ingyenesen tulajdonba adott ingatlanra a tulajdonba adó javára 15 éves időtartamra az ingatlan-nyilvántartásban elidegenítési tilalom kerül bejegyzésre.

Az előterjesztés sürgősségét indokolja, hogy az ingyenes tulajdonba vételt megindító eljáráshoz szükséges dokumentumok a testületi anyag kiküldését követően készültek el.

Fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2019. február 13.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy Kiskőrös Város Önkormányzata a nemzeti vagyonról szóló 2011. évi CXVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Nemzeti Vagyonkezelő Zrt-nél kezdeményezi és kérelmezi a Magyar Állam tulajdonában és a Magyar Közút vagyonkezelésében lévő Kiskőrös külterület 0162/1, 0162/2, 0162/3, továbbá a 0194/1 és a 0194/2 hrsz-on nyilvántartott kivett csatorna művelési ágban lévő, 264 m2 alapterületű ingatlan 1/1 tulajdoni hányadának ingyenes önkormányzati tulajdonba adását,
2. az ingatlant Magyarország helyi önkormányzatairól szóló 2011. CLXXXIX. törvény 13. § (1) bekezdés 1) pontjában meghatározott településfejlesztés, településrendezés feladatainak ellátása érdekében kívánja tulajdonba venni és kerékpárút kiépítése, kerékpáros közlekedés céljára kívánja felhasználni, melyet a TOP-3.1.1-16-2017-00024 azonosító számú „Kerékpárút hálózat fejlesztés Kiskőrös és Tabdi között” című projekt keretében kíván megvalósítani,
3. kötelezettséget vállal arra, hogy az ingyenesen tulajdonba vett ingatlant nem idegeníti el,
4. egyetért azzal, hogy a telekalakítás, az ingyenes tulajdonba vétel során felmerülő költségeket Kiskőrös Város Önkormányzata viselje,
5. felhatalmazza a polgármestert a Kiskőrös 0162/1, 0162/2, 0162/3, továbbá a 0194/1 és a 0194/2 hrsz-ú ingatlanok telekalakításához, ingatlan-nyilvántartásban történő bejegyeztetéséhez kapcsolódó, valamint az ingyenes tulajdonba vételével összefüggő kérelem benyújtására, az eljárások megindítására, a jognyilatkozatok megtételére, valamint az ingyenes tulajdonba vételről szóló megállapodás aláírására.

**Felelős:** polgármester

**Határidő:** értelemszerűen